Londýn 11. júla (TASR) - Milovníci nadzvukového lietadla typu Concorde si budú môcť zadarmo vychutnať posledné lety tohto stroja spoločnosti British Airways, kým ho na konci októbra tohto roku nevyradia z pravidelných liniek.
Letecká spoločnosť oznámila, že jeden z jej siedmich Concordov začne 20. októbra rozlúčkové turné po Veľkej Británii, pričom navštívi Birmingham, Manchester, Cardiff, Edinburgh a Belfast.
Celkove 325 lístkov pre dve osoby sa bude losovať, pričom šťastnými výhercami sa stanú tí, ktorí majú trvalý pobyt v Británii a správne odpovedia na telefonickú otázku.
Okrem British Airways používala Concordy len francúzska spoločnosť Air France, ktorá svoje stroje stiahla z liniek už na konci mája. Posledný komerčný let Concordu britskej spoločnosti z Londýna do New Yorku sa uskutoční 24. októbra.